**ELŐTERJESZTÉS**

**Körmend Város Önkormányzata Képviselő-testületének 2018. február 28-i ülésére**

**Tárgy:**Javaslat Körmend város **Kerékpárforgalmi hálózati terv**ének elfogadására

Tisztelt Képviselő-testület!

Körmend Város Önkormányzata Képviselő-testület a 116/2016. (VII.18.) számú határoztában döntött a „Kerékpárosbarát fejlesztés Körmenden” című pályázat benyújtásáról. A támogatási kérelem támogatásban részesült, a támogatási szerződés 2017. június 7-én került aláírásra.

A vonatkozó TOP-3.1.1-15 kódszámú pályázati felhívás és a megkötött támogatási szerződés alapján a projekt kötelező eleme a város kerékpárforgalmi hálózati tervének elkészítése.

Az elkészült Kerékpárforgalmi hálózati terv (a továbbiakban Hálózati terv) feladata, hogy elsősorban Körmend városát, másodsorban a város közvetlen környezetét érintően felmérje a kerékpáros közlekedés jelenlegi helyzetét. A terv további feladata pedig, hogy ezen tényezők fejlesztési lehetőségeire vázoljon fel megoldási alternatívákat.

A hálózati terv legfőbb célja azonban, hogy javaslatot tegyen a projektben nevesített támogatott beruházási elemek optimális megvalósítására, ezek hálózati szemléletben való összekapcsolására, ezzel egy városon belüli összefüggő beavatkozási hatásterület kijelölésére, annak érdekében, hogy a kerékpárosok biztonságosan, kényelmesen és egyszerűbben közlekedhessenek a kijelölt hatásterületen, amely ezáltal kerékpárosbarát övezetté válhat.

A hálózati tervet az elkészítésével megbízott Pannonway Építő Kft. állította össze. A hálózati terv a kapcsolódó pályázati felhívásban rögzített formai és tartalmi előírások alapján készült.

A kerékpárforgalmi hálózati terv a támogatásban részült TOP projektek kerékpárút-fejlesztésein felül ütemezetten tartalmazza azokat a lehetséges kerékpárút-fejlesztéseket is, amelyek a város további kerékpárosbarát fejlesztéséhez szükségesek.

Az elkészült kerékpárforgalmi hálózati tervet a készítő cég munkatársa fogja bemutatni a képviselő-testületi ülésen.

Kérem a Tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjék.

**HATÁROZATI JAVASLAT**

Körmend Város Önkormányzatának Képviselő-testülete jóváhagyja Körmend város Kerékpárforgalmi hálózati tervét.

Felelős: polgármester

Határidő: azonnal

Körmend, 2018. február 22.

**Bebes István  
 polgármester**